b'\n_START_ARTICLE_\nOdie Cleghorn\n_START_SECTION_\nKariera\n_START_PARAGRAPH_\nLeta 1909 se je Cleghorn preselil v ekipo New York Wanderers in igral v ligi United States Amateur Hockey Association. Po enem letu se je vrnil v Kanado in okrepil mo\xc5\xa1tvo Renfrew Creamery Kings v njihovi drugi sezoni v ligi National Hockey Association. V Renfrewju je ostal le eno sezono, saj je zatem postal \xc4\x8dlan mo\xc5\xa1tva Montreal Wanderers in z njim v ligi NHA nastopal nadaljnjih 6 sezon. Med svojim igranjem za Wandererse je pogosto presegal mejo enega zadetka na tekmo, a ni z njimi osvojil nobenega Stanleyjevega pokala._NEWLINE_Sezono 1917/18 je izpustil zaradi prve svetovne vojne, leta 1918 pa je debitiral v ligi NHL, nastopil je za mo\xc5\xa1tvo Montreal Canadiens. Cleghorn tudi pri Canadiensih ni bil najbolj uspe\xc5\xa1en pri osvajanju Stanleyjevih pokalov, saj ga je osvojil le enkrat, leta 1924. V finalu Stanleyjevega pokala je sicer s Canadiensi nastopil trikrat, leta 1924 je bil edinkrat uspe\xc5\xa1en, leta 1919 serije zaradi epidemije \xc5\xa1panske gripe niso dokon\xc4\x8dali, leta 1925 pa je s soigralci klonil proti ekipi Victoria Cougars._NEWLINE_Na za\xc4\x8detku sezone 1925/26 se je preselil v novo mo\xc5\xa1tvo lige NHL, Pittsburgh Pirates. Poleg igralske je imel v mo\xc5\xa1tvu tudi trenersko vlogo. Kot trener Piratesov se je v zgodovino zapisal kot prvi trener, ki je svoje igralce menjal z lete\xc4\x8dimi menjavami.  Prav tako mu pripisujejo, da kot prvi postavil napadalne trojke in jih med igro rotiral, kar je bila velika sprememba, saj je bila v tistem \xc4\x8dasu praksa, da se pusti na ledu najbolj\xc5\xa1e igralce, dokler je to mogo\xc4\x8de.   Pripisujejo mu tudi, da je 23. februarja 1926 odigral tekmo kot vratar Piratesov, saj se je glavni vratar mo\xc5\xa1tva Roy Worters po\xc5\xa1kodoval med ogrevanjem pred tekmo. Cleghorn je v svojo mre\xc5\xbeo spustil dva plo\xc5\xa1\xc4\x8dka in bil eden junakov zmage z rezultatom 3-2 nad mo\xc5\xa1tvom Montreal Canadiens. Po sezoni 1925/26 je igral zelo malo in se je skoraj izklju\xc4\x8dno osredoto\xc4\x8dil na opravljanje trenerske funkcije v Pittsburghu. Ko je leta 1928 kon\xc4\x8dal igralsko kariero, leta 1929 pa dokon\xc4\x8dno zapustil klop Piratesov, je od\xc5\xa1el v sodni\xc5\xa1ke vode in sodil tekme v ligi NHL. Opravljal je tako vlogo glavnega kot stranskega sodnika._NEWLINE_Njegov brat, Sprague Cleghorn, je umrl leta 1956 za posledicami prometne nesre\xc4\x8de. Samo nekaj ur pred bratovim pogrebom so 14. julija Odieja Cleghorna na\xc5\xa1li mrtvega v njegovi postelji. Smrt so pripisali stresu ob izgubi brata, ki je privedel do sr\xc4\x8dnega napada.'